hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en en hu hu hu hu hu hu hu hu hu hu en hu hu hu hu hu hu hu hu hu hu es hu
Próbáltad már, hogy kiállsz egyedül egy hegy tetejére és Istenhez kiáltasz?
“Kiálts hozzám, és én válaszolok, hatalmas és rejtett dolgokat jelentek ki neked, melyekről még nem tudsz!” (Jer 33:3)
Egy színes közösség, melynek tagjai mind kulcsfontosságúnak tartják Istennel való személyes kapcsolatuk megélését, és ennek közös vonatkozási pontjaként tekintenek az általa elsődlegesen teremtett világára, a természetre.
Szeretnénk személyesen megismerni Őt, elsősorban a Lelkében, de egyrészt az élő Szavában – melyet  gyakorta tanulmányozunk közösen, az eredeti nyelvű szövegek feldolgozásával –, és minden illatában, minden ízében és az általa alkotott minden élő, vagy élettelen teremtményben is.
“Az Isten, aki teremtette a világot és mindazt, ami benne van, aki mennynek és földnek Ura, nem lakik emberkéz alkotta templomokban” (ApCsel 17:24)
Előfordul, hogy a lelkiségi mozgalom kategóriába sorolnak minket, amely már részben közelít, de mivel ezzel rögvest beskatulyáznánk azt, amire természetéből adódóan semmilyen forma nem kényszeríthető, így ezt is finoman vissza szoktuk utasítani.
Távol egyházaktól, egységben Istennel és egymással…
Emlékszel arra a mondatra a Bibliában, hogy „Bizony mondom néktek, álljatok annyiféle felekezetbe, ahány madár van az égen, hogy azután saját magatok alkotta törvények szerint éljetek.”? Hát mi sem emlékszünk ilyesmire. Ehelyett ezt mondja: “tartsd meg őket a te neved által, amelyet nekem adtál, hogy egyek legyenek, mint mi!” (Jn 17:11).
Ez nem azt jelenti, hogy harcolnánk az egyházak ellen, vagy akár rossz viszonyt ápolnánk bármely felekezettel, sőt sok irányban elsőrangú párbeszédet folytatunk és megéljük a közösségünket, ám a magunk besorolását illetően tartózkodunk a felekezeti háttér meghatározásától, csakúgy, mint az ember által alkotott egyház koncepciójától.
Jézus tanítványaiként, az általa tanítottak szerint, a hitet annyira lecsupaszítjuk és megszabadítjuk minden körítéstől, hogy végül nem marad más, mint Isten színtiszta Misztériuma, és ebben a formában békével részesülhet benne bárki, függetlenül attól, hogy milyen felekezetből érkezett, vagy egyáltalán tartozott-e valaha is bármilyen egyházhoz.
Azt valljuk, hogy mind egyek vagyunk. Nem célunk egyházakat egyesíteni. Helyette inkább embereket egyesítünk. Légy bárki és jöjj bárhonnan. Ha elfogadod ezt az egyetlen mondatot: “Én vagyok az út, az igazság és az élet” (Jn 14:6), akkor mi hiszünk Benned.
Megtiszteltetés lenne számunkra, ha követnéd közösségi oldalunkat az alábbi feliratra kattintva:
„hogy mindnyájan egyek legyenek, ahogyan te, Atyám, énbennem, és én tebenned, hogy ők is bennünk legyenek” (Jn17:21)
Az egység sokféleképpen értelmezhető, de ami egyértelműen kihagyhatatlan, az Isten és az ember, az ember és az ember, valamint a teremtett világ és az ember egységének tudatos gondozása.
A korábbiakban már ejtettünk szót arról, hogy miként éljük meg a  kapcsolatot Istennel, valamint arról is, hogy a teremtett világgal szemben milyen elvárásokkal kerülünk szembe. Ugyanakkor embertársaink iránt is széthúzás és elkülönülés nélkül vár tőlünk az Úr szeretetteljes, tökéletes egységet, amelynek megvalósítása nem is olyan egyszerű, mint ahogyan az elsőre tűnik. Számos berögződést és előítéletet, önzést és felfuvalkodottságot, valamint ezernyi különféle kísértést kell leküzdeni ahhoz, hogy ez működhessen.
Mivel sokan sokfelől érkeztünk, így vannak bizonyos szabályok, melyeket szem előtt kell tartanunk, hogy ne okozzunk rossz érzéseket egymásban. Az a tapasztalat, hogy a legfontosabb három a következő:
Nem vitatjuk senki meglátását. Hisszük, hogy Isten mindenkinek személyesen üzen, így nem vonhatunk kétségbe egyetlen látásmódot sem, ehelyett inkább annak megértésére kell törekednünk. (Például: nem vitatkozunk egyéni értelmezéseken, vagy saját élményeken)
Nem erőltetünk egymásra semmilyen hitéleti elemet, öltözködési/köszöntési formát, vagy akár szertartást. Mindenki a maga módján élheti meg a Kapcsolatot.
Nem próbáljuk egymást a magunk képére formálni. Tiszteletben kell tartanunk mindenki felekezeti identitását, annak megváltoztatási szándéka nélkül, a politikát pedig szigorúan tabuként kezeljük.
Ha bármikor úgy döntesz, hogy meglátogatsz minket, arra kérünk, hogy ezeket Te is tartsd be!
Ennek az egységnek a jegyében készül a Biblia könyveinek felekezetfüggetlen fordítása. Pont úgy, ahogy az eredeti kéziratokban…
Keresd őket a rendezvényeinken, vagy a nagyobb könyvesboltokban. Online pedig itt:
„Mert ahogyan a test halott a lélek nélkül, ugyanúgy a hit is halott cselekedetek nélkül.” (Jak2:26)
Úgy gondoljuk, hogy akinek élő kapcsolata van Istennel, abban természetes úton formálódik az igény arra, hogy cselekedetekkel is szolgáljon.
Mi ezt két nagy csapásirány mentén végezzük.  Egyrészt karitatív tevékenységek változatos sorát szervezzük, melyben a szükséget szenvedők minél szélesebb rétegéhez próbáljuk eljuttatni a segítség lehető legtöbb formáját, az egész falvakat megörvendeztető adomány-kamiontól, az otthontalanok rendszeres élelmezésén keresztül, akár a beteg gyermekek, vagy idősek zenével és mesével való szórakoztatásáig.
Tevékenységünk másik alappillére a természetvédelem, vagy ahogy sokan hívják, teremtésvédelem. Az Úr által reánk bízott természeti értékek megóvása, helyreállítása, valamint a gondoskodó szemlélet továbbörökítése igei feladatunk, melyet az erdőültetéstől, a pataktakarításon át, egészen az ismeretterjesztő programok szervezéséig mindenféle formában végzünk.
Szolgálatunkban szeretettel látunk bárkit, aki örömmel tesz jót!
“tanuljatok meg jót cselekedni!” (Ézs 1:17)
Gondolatok a fák közül
Ezen az oldalon mindig a legfrissebb videógondolatot találod. Amennyiben további videóinkat is lenne kedved megnézni, úgy kérjük, kattints alább a barna gombra. Ha pedig szeretnél értesítést kapni a legújabb érdekességekről, iratkozz fel itt:
Korábbi gondolataink megtekintéséhez kérjük, kattints ide:
Ha Te is érzed az elhívást…
Ha úgy érzed, Neked is kint van a helyed, Te is ilyen formában akarsz szolgálni és megélni az Istennel való egységedet, akkor tarts velünk valamely közösségi alkalmunkon, önkéntes akciónkon, előadásunkon, vagy lelkigyakorlatunkon, mindenféle kötelezettség nélkül.
Hogy a nyilvános lehetőségekről értesülj, kövesd a Facebook oldalunkat, használd a fenti feliratkozási lehetőségeket, írj levelet a kapcsolat (kukac) istenafakkozt (pont) hu címre, hívj minket a 36707932499 számon, vagy írj nekünk az alábbi űrlap segítségével, és mi értesíteni fogunk a legközelebbi időpontról.
Az űrlap kitöltésével beleegyezem a megadott adatok tárolásába, valamint a fent írt célra való használatába.